Source: http://www.scanfil.fi/sijoittajat/hallinto/hallitus
Timestamp: 2017-12-11 15:18:36+00:00
Document Index: 562349

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ']

Hallitus - Scanfil Oyj
Hallitus huolehtii osakeyhtiölain mukaisesti yhtiön hallinnosta ja toiminnan asianmukaisesta järjestämisestä. Yhtiökokous valitsee hallituksen jäsenet. Scanfil Oyj:n hallitukseen kuuluu yhtiöjärjestyksen mukaan vähintään kolme ja enintään seitsemän varsinaista jäsentä. Hallitus valitsee keskuudestaan puheenjohtajan. Hallituksen tehtävä on päättää merkittävistä liiketoimintastrategiaa, investointeja, organisaatiota ja rahoitusta koskevista asioista sekä valvoa yhtiön hallintoa ja toimintaa. Hallituksen tulee lisäksi huolehtia, että yhtiön kirjanpidon ja varainhoidon valvonta on asianmukaisesti järjestetty.
Scanfil Oyj:n yhtiökokous 26.4.2017 valitsi hallitukseen uudelleen Harri Takasen, Jarkko Takasen, Christer Härkösen, Bengt Engströmin ja Christina Lindstedtin. Hallituksen jäsenten toimikausi kestää seuraavan varsinaisen yhtiökokouksen päättymiseen saakka.
Hallitus on perustanut kaksi valiokuntaa, nimitys- ja palkitsemisvaliokunnan ja tarkastusvaliokunnan.
Nimitys- ja palkitsemisvaliokunnan tehtävänä on valmistella hallituksen jäsenten nimittämiseen ja palkitsemiseen liittyviä asioita sekä tarvittaessa etsiä sopivia henkilöitä yhtiön hallituksen jäseniksi. Valiokuntaan kuuluu kolme jäsentä, Harri Takanen, Jarkko Takanen ja Bengt Engström, Harri Takasen toimiessa puheenjohtajana
Tarkastusvaliokunnan tehtävänä on valvoa taloudellista raportointiprosessia ja tilinpäätösten ja osavuosikatsausten raportointia sekä seurata yhtiön sisäisen valvonnan ja riskienhallinnan toimivuutta. Se arvioi myös tilintarkastuksen asianmukaisuutta ja valmistelee tilintarkastajan valintaa koskevan päätösehdotuksen. Valiokuntaan kuuluu kolme jäsentä, Jarkko Takanen, Harri Takanen ja Christina Lindstedt, Jarkko Takasen toimiessa puheenjohtajana.
Yhtiö noudattaa toiminnassaan Arvopaperimarkkinayhdistys ry:n julkistamaa Suomen listayhtiöiden hallinnointikoodia (2015). Hallitus on suorittanut jäsentensä riippumattomuus arvioinnin, jonka mukaan enemmistö hallituksen jäsenistä on yhtiöstä riippumattomia (Jarkko Takanen, Bengt Engström ja Christina Lindstedt ) ja riippumattomia merkittävistä osakkeenomistajista (Christer Härkönen, Bengt Engström ja Christina Lindstedt). Hallituksen molempien valiokuntien jäsenistä enemmistö on yhtiöstä riippumattomia ja tarkastusvaliokunnan yksi jäsen on riippumaton merkittävistä osakkeenomistajista.
Scanfil Oyj:n hallituksen tehtävät ja vastuut määräytyvät osakeyhtiölain, muun soveltuvan lainsäädännön, yhtiöjärjestyksen, hyvää hallintotapaa koskevien suositusten ja hallituksen työjärjestyksen mukaisesti. Hallitus arvioi vuosittain toimintaansa ja säännöllisesti toimitusjohtajan ja johtoryhmän toimintaa. Scanfil Oyj:n hallitus on vahvistanut työjärjestyksen, jonka mukaan hallituksen keskeisiin tehtäviin kuuluu:
vahvistaa yhtiön liiketoimintastrategia ja valvoa sen toteutumista
vahvistaa vuosittain liiketoiminnan keskeiset tavoitteet ja seurata konsernin tuloskehitystä
päättää strategisesti merkittävistä investoinneista konsernissa
käsitellä ja hyväksyä tilinpäätökset ja osavuosikatsaukset
nimittää ja vapauttaa tehtävästään toimitusjohtajan sekä määrätä tämän toimiehdot ja palkitsemisen periaatteet
päättää johdon ja henkilöstön kannustinjärjestelmistä
seurata yhtiön toiminnan keskeisiä riskejä ja niiden hallintaa
vahvistaa yhtiön arvot ja toimintaperiaatteet
Harri Takanen (1968), hallituksen jäsen 2013 lähtien, hallitusammattilainen. Harri Takanen on toiminut Sievi Capital Oyj:n toimitusjohtajana 2007–2011 sekä Scanfil Oyj:n ja Scanfil EMS Oy:n toimitusjohtajana 1.1.2012–31.3.2013. Hän toimi Scanfil–konsernin palveluksessa vuodesta 1994, mm. Kiinan toimintojen johtajana, Scanfil (Hangzhou) Co., Ltd:n toimitusjohtajana, teknologiasta vastaavana johtajana, asiakassuhdejohtajana, asiakaspalvelupäällikkönä ja Sievin mekaniikkatehtaan johtajana. Koulutukseltaan Harri Takanen on diplomi-insinööri. Ei ole riippumaton yhtiöstä ja merkittävistä osakkeenomistajista.
Hallituksen jäsen: Finelcomp Oy, iLOQ Oy, Jussi Capital Oy, Visualligent Oy
Jarkko Takanen (1967) yhtiön hallituksen jäsen vuodesta 2012 lähtien, Jussi Capital Oy:n toimitusjohtaja. Hän on työskennellyt Sievi Capital-konsernin palveluksessa vuosina 1995 – 2004 mm. asiakaspalvelu-, tehdas-, laatu- ja ATK-päällikkönä sekä logistiikasta ja hankinnoista vastaavana johtajana. Belgiassa toimivan tytäryhtiön Scanfil N.V:n toimitusjohtajana hän toimi 1.4.2003 – 30.6.2004. Koulutukseltaan Jarkko Takanen on tuotantotalous-insinööri ja laskentatoimen merkonomi. Riippumaton yhtiöstä, ei riippumaton merkittävistä osakkeenomistajista.
Hallituksen jäsen: Sievi Capital Oy
Bengt Engström (1953) yhtiön hallituksen jäsen vuodesta 2015 lähtien. Bengt Engström on toiminut eri yrityksissä useissa johtotason tehtävissä sekä Ruotsissa että kansainvälisesti kuten Whirlpool, Bofors AB, Duni AB ja Fujitsu. Koulutukseltaan Bengt Engström on koneinsinööri. Riippumaton yhtiöstä ja merkittävistä osakkeen omistajista.
Hallituksen puheenjohtaja: Food Village Stockholm Ab.
Hallituksen jäsen: Chamber Group Sweden Ab, Bure Equity AB, ScandiNova AB, Prevas AB, Advania AB and Avaj International Holding AB.
Christer Härkönen (s.1957) yhtiön hallituksen jäsen vuodesta 2014 lähtien. Härkönen toimi Sandvik Mining and Constructionin johtajana Ruotsissa ja Hollannissa vuosina 2010 – 2013. Vuosina 2005 -2010 hän johti UPM Oyj:n RFID liiketoimintaa. Vuosina 1996 – 2005 hän toimi Elcoteq Oyj:n johtotehtävissä johon hän siirtyi Fujitsu ICL:stä Härkönen aloitti uransa Nokialla v. 1984 ja siirtyi liiketoiminnan myynnin mukana Fujitsu ICL:iin 1991. Koulutukseltaan Christer Härkönen on diplomi-insinööri. Ei riippumaton yhtiöstä, riippumaton merkittävistä osakkeenomistajista.
Hallituksen jäsen: Fibox Oy Ab, Voyantic Ltd
Christina Lindstedt (1968) yhtiön hallituksen jäsen vuodesta 2016 lähtien, XploreBiz AB:n toimitusjohtaja ja Stockholm Business Angelsin partneri. Christina Lindstedt on toiminut useiden yhtiöiden johtotason tehtävissä kuten Electrolux AB, Sony Ericsson ja Sony sekä Ruotsissa että kansainvälisesti. Pääasiassa hän on toiminut liiketoiminta- tai tuoteryhmäjohtajana seuraavilla liiketoiminta-alueilla: älypuhelimet, pesukoneet, ruohonleikkuuautomaatit sekä New Business -toiminnot. Lisäksi hän on vastannut globaalien sourcing toimintojen perustamisesta Kiinassa. Christina Lindstedtillä on yliopistotutkinto yrityshallinnosta ja kauppaoikeudesta. Riippumaton yhtiöstä ja merkittävistä osakkeenomistajista.
Hallituksen jäsen: Qlean Air Scandinavia AB, Minalyze AB